ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ПОСТУПКУ РЕГИСТРАЦИЈЕ У АГЕНЦИЈИ ЗА ПРИВРЕДНЕ РЕГИСТРЕ

Члан 1.

У Закону о поступку регистрације у Агенцији за привредне регистре („Службени гласник РС”, бр. 99/11, 83/14 и 31/19), у члану 2. тач. 8) и 9) мењају се и гласе:

„8) извод о регистрованим или евидентираним подацима јесте јавна исправа која садржи регистроване или евидентиране податке о правном или физичком лицу или предмету регистрације или евидентирања, према стању у тренутку издавања извода;

9) потврда јесте јавна исправа којом се потврђује да ли је податак или документ био регистрован или евидентиран, да ли регистар или евиденција садржи одређени податак, односно документ, да ли су одређене чињенице садржане у документима из регистра или евиденције или којом се потврђују правна стања или последице регистрације или евидентирања;”.

Тачка 11) брише се.

Члан 2.

У члану 5а став 2. тачка 2) тачка на крају замењује се тачком запетом.

После тачке 2) додаје се тачка 3), која гласи:

„3) за регистрацију разрешења лица овлашћеног за заступање, ако истовремено није именовано друго лице овлашћено за заступање, може бити члан друштва.ˮ

Члан 3.

У члану 6. после става 3. додаје се став 4, који гласи:

„Податке и документе који се у складу са овим законом подносе уз пријаву, а о којима се воде службене евиденције, регистратор прибавља по службеној дужности, директним увидом у службену евиденцију, преко сервисне магистрале органа или на други прихваћен начин у складу законом којим се уређује електронска управа, осим ако подносилац пријаве изјави да ће те податке и документе прибавити сам.ˮ

Члан 4.

У члану 9. после става 1. додаје се нови став 2, који гласи:

„Изузетно од става 1. овог члана, пријава за оснивање привредног друштва подноси се Агенцији само у електронској форми.ˮ

Досадашњи став 2. постаје став 3.

Члан 5.

После члана 11. додају се назив изнад члана и члан 11а, који гласе:

„Овера дигитализованог акта од стране адвоката

Члан 11а

Ако се уз пријаву доставља акт, односно документ који је претходно изворно сачињен у папирној форми, доставља се примерак тог акта, односно документа који је дигитализован и оверен у складу са законом којим се уређују електронски документ, електронска идентификација и услуге од поверења у електронском пословању.

Дигитализацију акта, односно документа и потврђивање истоветности оригиналу у складу са ставом 1. овог члана, за потребе спровођења поступка у складу са овим законом, осим лица утврђених законом којим се уређују електронски документ, електронска идентификација и услуге од поверења у електронском пословању, може извршити и адвокат уписан у именик адвоката Адвокатске коморе Србије, ако адвокат својим електронским потписом, односно квалификованим електронским печатом истовремено потписује и пријаву уз који се тај акт, односно документ доставља.

Адвокат је дужан да чува оригинал акта, односно документа који је дигитализовао и поднео Агенцији у складу са ставом 2. овог члана, као и сам дигитализовани акт, односно документ, у складу са законом.ˮ

Члан 6.

У члану 12. став 3. после речи: „садржиˮ додају се речи: „ознаку регистраˮ и запета.

Члан 7.

У члану 14. речи: „По пријему пријаве регистратор проверава да ли су испуњени услови за регистрацију, и то:ˮ замењују се речима: „Регистратор проверава да ли су испуњени услови за регистрацију у моменту регистрације, и то:ˮ.

У тачки 11) после речи: „рокуˮ додају се речи: „и да ли су отклоњени утврђени недостациˮ.

Члан 8.

Назив изнад члана и члан 15. мењају се и гласе:

„Рок за одлучивање о пријави и доношење решења

Члан 15.

Регистратор решењем одлучује о пријави у року од пет радних дана од дана пријема пријаве.

Ако је електронска пријава поднета нерадног дана, сматра се да је поднета првог наредног радног дана, од када почиње да тече рок из става 1. овог члана.

Ако регистратор прибавља податке и документа по службеној дужности, рок из става 1. овог члана почиње да тече наредног дана од дана прибављања података, односно докумената, осим ако је прибављање података и докумената извршено непосредним увидом у службену евиденцију другог органа, преко сервисне магистрале или на други прихваћен начин у складу законом којим се уређује електронска управа, када се рок из става 1. рачуна од дана прибављања тих података и докумената.

Решење из става 1. овог члана регистратор потписује својеручно, факсимилом или електронски у складу са прописима којима се уређују електронски документ, електронска идентификација и услуге од поверења у електронском пословању.ˮ

Члан 9.

У члану 17. став 4. после речи: „једномˮ додају се запета и речи: „и то само у односу на пријаву за регистрацију података и докумената која је одбачена решењем из става 2. овог чланаˮ.

Члан 10.

У члану 19. речи: „тач. 1), 3) и 4) Законаˮ замењују се речима: „тач. 1), 3), 4) и 10)-13) овог закона ˮ.

Члан 11.

Назив изнад члана и члан 23. мењају се и гласе:

„Исправка грешке у регистру

Члан 23.

Ако је приликом регистрације начињена грешка у регистру, која се односи на грешке у писању или рачунању и друге очигледне нетачности, регистратор ће, одмах по сазнању за грешку или у року од пет радних дана од дана подношења захтева за исправку, извршити исправку и о томе писаним путем обавестити субјекта регистрације, односно подносиоца захтева за исправку.

Ако је регистратор за грешку у регистру сазнао по пријему пријаве, одмах ће поступити на начин прописан у ставу 1. овог члана и исправити утврђену грешку, а пријаву одбацити због неиспуњавања услова из члана 14. тачка 7) овог закона, због тога што чињенице из пријаве нису сагласне са подацима који су регистровани у регистру који поступа по пријави, са позивом подносиоцу пријаве да у року из члана 17. став 3. овог закона, отклони недостатак тако што ће податке из пријаве и документације уз пријаву усагласити са новим стањем у регистру, без плаћања накнаде за регистрацију.

Ако регистратор, одлучујући о захтеву за исправку грешке, утврди да грешка није начињена, доноси решење којим се захтев одбија као неоснован.ˮ

Члан 12.

Члан 24. мења се и гласи:

„Члан 24.

Достављање писменог отправка одлуке регистратора врши се на захтев подносиоца пријаве, а у циљу информисања, на један од следећих начина:

1) поштанском пошиљком, на регистровану адресу за пријем поште правног лица или предузетника;

2) поштанском пошиљком, на адресу седишта правног лица или предузетника, ако адреса за пријем поште није регистрована;

3) слањем на регистровану адресу за пријем електронске поште у складу са законом којим се уређују електронски документ, електронска идентификација и услуге од поверења у електронском пословању;

4) преузимањем у седишту Агенције или њених организационих делова;

5) поштанском пошиљком, на адресу пребивалишта или боравишта физичког лица које је странка у поступку.

Изузетно од става 1. овог члана, ако је поднета електронска пријава, отправак одлуке регистратора у електронској форми доставља се, у циљу информисања, на регистровану адресу за пријем електронске поште или на адресу за пријем електронске поште која је у пријави означена.

Изузетно од ст. 1. и 2. овог члана, корисницима услуге електронске управе регистрованим у складу са законом којим се уређује електронска управа, достава у циљу информисања врши се искључиво у Јединствени електронски сандучић.

Када одлука регистратора производи правно дејство од дана достављања, уредност достављања оцењује се у складу са одредбама закона којим се уређује општи управни поступак, а ако је достава извршена у Јединствени електронски сандучић, у складу са одредбама закона којим се уређују електронски документ, електронска идентификација и услуге од поверења у електронском пословању.

Ако је пријаву поднео пуномоћник, достављање отправка одлуке врши се пуномоћнику у складу са одредбама овог члана.ˮ

Члан 13.

Члан 30. мења се и гласи:

„Члан 30.

Регистратор, када утврди да је регистрација извршена, а да у моменту регистрације нису били испуњени услови за усвајање пријаве, укинуће своју одлуку и истовремено брисати регистровани податак или документ, односно успоставити претходно регистровано стање, најкасније у року од 12 месеци од наредног дана од дана објављивања регистрованог податка или документа.ˮ

Члан 14.

У члану 36. став 1. речи: „да ли је неки податак или документ евидентиран, да ли евиденција садржи неки документ и да ли су одређене чињенице садржане у документима у евиденцијиˮ замењују се речима: „или потврду из евиденцијеˮ.

После става 3. додаје се став 4, који гласи:

„Ако регистратор утврди да је захтев из става 1. неоснован, доноси решење којим захтев одбија.ˮ

Члан 15.

У члану 42. после става 1. додаје се став 2, који гласи:

„Обавеза плаћања накнаде из става 1. овог члана настаје даном подношења пријаве, односно даном подношења захтева за извршење друге услуге.ˮ

Члан 16.

Овај закон ступа на снагу осмог дана од дана објављивања у „Службеном гласнику Републике Србије”, осим:

1) одредаба члана 4. овог закона, које се примењују по истеку 18 месеци од дана ступања на снагу овог закона;

2) одредаба члана 5. овог закона, које се примењују по истеку годину дана од дана ступања на снагу овог закона;

3) одредаба члана 12. овог закона у делу који се односи на достављање у Јединствени електронски сандучић корисницима услуге електронске управе, које се примењују по истеку 18 месеци од дана ступања на снагу овог закона.